จ.อำนาจเจริญ จัดกิจกรรมสาธารณประโยชน์ Amnat BiG Cleaning เนื่องในวันข้าราชการพลเรือน ประจำปี 2561
วันนี้ (2 เม.ย. 61) เวลา 10.00 น. ที่บริเวณด้านหน้ามุขศาลากลางจังหวัดอำนาจเจริญ นายวิชยันต์ บูรณะกิจภิญโญ รองผู้ว่าราชการจังหวัดอำนาจเจริญ เป็นประธานเปิดกิจกรรมสาธารณประโยชน์ Amnat BiG Cleaning เนื่องในวันข้าราชการพลเรือน ประจำปี 2561 โดยมีหัวหน้าส่วนราชการ ทหาร ข้าราชการ เจ้าหน้าที่ส่วนราชการ และจิตอาสาจังหวัดอำนาจเจริญ เข้าร่วมกิจกรรมเป็นจำนวนมาก 
ด้วยคณะอนุกรรมการจัดกิจกรรมบำเพ็ญกุศลและสาธารณประโยชน์ เนื่องในวันข้าราชการพลเรือน ประจำปี 2561 มีมติเห็นชอบให้กระทรวงอุตสาหกรรม เป็นเจ้าภาพหลักในการจัดกิจกรรมบำเพ็ญกุศลและสาธารณประโยชน์ ทั้งในส่วนกลางและส่วนภูมิภาค สำหรับในส่วนภูมิภาคได้มอบหมายให้สำนักงานอุตสาหกรรมจังหวัดอำนาจเจริญ เป็นเจ้าภาพหลักจัดกิจกรรมสาธารณประโยชน์ Amnat BiG Cleaning เนื่องในวันข้าราชการพลเรือน ประจำปี 2561 เพื่อให้ส่วนราชการในจังหวัดอำนาจเจริญ ได้มีส่วนร่วมในการปกป้อง ดูแล เกิดความรัก ความสามัคคี ตลอดจนดูแลรักษาสถานที่ราชการให้น่าอยู่พร้อมที่จะให้บริการประชาชน โดยกิจกรรมในวันนี้ประกอบด้วย การทำความสะอาด เก็บขยะ เก็บใบไม้ กิ่งไม้ แยกขยะ กวาดถนนบริเวณทางเดินโดยรอบ ซึ่งได้แบ่งเขตพื้นที่รับผิดชอบ เป็น 2 โซน โดยมีส่วนราชการจากทุกภาคส่วนเข้าร่วมกิจกรรมตามพื้นที่ที่รับผิดชอบ